DA Den Europæiske Unions Tidende CE 84/73

(2004/C 84 E/0078)

SKRIFTLIG FORESPØRGSEL E-3628/03

af Camilo Nogueira Román (Verts/ALE) til Kommissionen

(5. december 2003)

Om: Højhastighedstogforbindelser mellem Galicien og Portugal som led i det europæiske vækstinitiativ

De højt prioriterede »quick start«-projekter som led i det europæiske vækstinitiativ omfatter højhastighedstogforbindelser mellem Galicien og Portugal, bl.a. delprojektet Vigo-Porto (for hvilket der ikke angives nogen startdato, men som ifølge planen skal være afsluttet i 2010) og forbindelsen La Coruña-Lissabon-Sines (for hvilken der hverken er angivet en startdato eller et afslutningstidspunkt).

Hvorledes ser planerne ud for disse projekter? Hvilke start- og afslutningsdatoer er der tale om for delprojekterne Sines-Lissabon-Porto og Porto-Vigo samt for Sines-La Coruña-projektet som helhed? Hvilke konsekvenser har den aftale om projekterne, som blev indgået på topmødet mellem den portugisiske og spanske regering den 8. og 9. november 2003, for gennemførelsen heraf?

Svar afgivet på Kommissionens vegne af Loyola de Palacio

(3. februar 2004)

Det er korrekt at der i Kommissionens rapport til Rådet af 11. november 2003 om et vækstinitiativ indgår et quickstart-program. Dette program omfatter de grænseoverskridende trafikforbindelser i de prioriterede projekter hvorom Kommissionen fremsatte forslag den 1. oktober 2003 i forbindelse med ændringen af beslutningen om Fællesskabets retningslinjer for det fælleseuropæiske net.

Projekter under quickstart-programmet skal opfylde følgende fire kriterier:

1. de skal kunne iværksættes øjeblikkeligt, da formålet er at der inden udgangen af 2006 skal være disponeret over investeringsbeløbene,

2. de skal have virkninger på begge sider af grænsen,

3. de skal fremme vækst og beskæftigelse, og

4. de skal tilgodese miljøbeskyttelsen. Programmet er et arbejdsredskab, og det berører på ingen måde Kommissionens forslag af 1. oktober 2003 om Fællesskabets retningslinjer for fælleseuropæiske net, som skal vedtages på grundlag af proceduren for fælles beslutningstagning.

Vigo/Porto-projektet indgår i programmet som et af de prioriterede projekter (pkt. 19: interoperabilitet i højhastighedsjernbanenettet på den iberiske halvø). Portugals og Spaniens regering indgik på det seneste topmøde den 8.-9. november 2003 en aftale i henhold til hvilken arbejdet forventes afsluttet i 2009, dvs. forud for det tidspunkt som tidligere er blevet indberettet til Kommissionen (2010).

Hvad angår spørgsmålet om strækningen Sines/Lisboa/Porto gør Kommissionen opmærksom på at det kun er strækningen Lisboa/Porto-Madrid der indgår i programmet som prioriteret projekt (nr. 3: højhastig-hedsjernbaneakser i Sydvesteuropa).

I den ovenfor anførte aftale indgår også strækningen Lisboa/Porto-Madrid; dette er et vigtigt skridt på vejen til realiseringen af et fælleseuropæisk transportnet. Aftalen var ydermere en forudsætning for at man kunne inddrage denne strækning i quickstart-programmet. I henhold til aftalen skal strækningen mellem Lissabon og Madrid stå færdig i 2010 og strækningen mellem Aveiro og Salamanca i 2015.

Hvad angår andre projekter end de programmer som indgår i vækstinitiativet, har Kommissionen flere gange haft lejlighed til at forsikre det ærede medlem om at samtlige de tværeuropæiske projekter der vedrører Galicien, omfattes af de EF-retningslinjer hvorom Kommissionen fremsatte forslag den 1.10.2003, og som nu er til behandling i Europa-Parlamentet og Rådet.